

 **GRADONAČELNIK**

 KLASA: 311-01/21-01/4

URBROJ: 2186/01-15-21-2

*Varaždin, 22. listopada 2021. godine*

Na temelju Zaključka o pokretanju programa dodjele potpora poduzetnicima kroz mjeru „Poduzetnički fond Grada Varaždina 2021.“ i članka 69. Statuta Grada Varaždina („Službeni vjesnik Grada Varaždina" broj 3/18, 2/20, 2/21 i 4/21- pročišćeni tekst), Gradonačelnik Grada Varaždina na dan 22. listopada 2021. godine, donosi

**PRAVILNIK**

**o provedbi mjere poticaja „Poduzetnički fond Grada Varaždina 2021.“**

# UVOD

**Članak 1.**

 Ovim Pravilnikom uređuje se postupak poticanja gospodarstva na području Grada Varaždina dodjelom potpora male vrijednosti poduzetnicima i obrtnicima u 2021. godini.

# PROJEKTI ZA KOJE JE MOGUĆE OSTVARITI POTPORU

**Članak 2.**

 Grad Varaždin će osigurati sredstva za potpore poduzetnicima i obrtnicima u Proračunu Grada Varaždina za 2021. godinu.

 Gradonačelnik raspisuje Javni poziv za mjeru poticaja „Poduzetnički fond Grada Varaždina 2021.“ (u daljnjem tekstu: Javni poziv) u kojem se objavljuju uvjeti za dodjelu potpora primjenom kriterija utvrđenih ovim Pravilnikom.

Prema broju ostvarenih bodova, korisnik potpore može ostvariti pravo na dodjelu bespovratnih sredstava u iznosu od 5.000,00 do 10.000,00 kn.

**Članak 3.**

Potpore se dodjeljuju za sljedeće aktivnosti u tekućoj godini:

* + - subvencioniranje troškova smještaja djece u dječjim vrtićima ili obrtima za čuvanje djece poduzetnicama početnicama za prvu godinu poslovanja
		- uređenje poslovnog prostora (građevinski i obrtnički radovi)
		- nabava opreme i strojeva za osnovnu djelatnost obrta ili trgovačkog društva
		- uvođenje IT sustava i aplikacija u poslovanje
		- izrada projektnih prijedloga za sufinanciranje iz fondova Europske Unije
		- troškovi stručnog osposobljavanja i usavršavanja zaposlenika
		- sudjelovanje na domaćim i inozemnim sajmovima
		- razvoj tradicijskih i umjetničkih obrta.

Potpore se dodjeljuju za pokriće troškova izvršenog ulaganja za navedene aktivnosti koji su nastali od 1. siječnja 2021. godine do trenutka predaje prijave na Javni poziv.

Porez na dodanu vrijednost (u daljnjem tekstu: PDV) te sve zakonom regulirane pristojbe nisu prihvatljiv trošak.

# KORISNIK POTPORE/PRIJAVITELJ

**Članak 4.**

 Korisnici potpore mogu biti subjekti malog gospodarstva utvrđeni Zakonom o poticanju razvoja malog gospodarstva ("Narodne novine" broj 29/02, 63/07, 53/12, 56/13 i 121/16) čije je sjedište i/ili ulaganje na području Grada Varaždina te koji s financijskom potporom za koju se prijavljuju ne premašuju maksimalni iznos svih potpora male vrijednosti, dodijeljenih tijekom razdoblja od tri fiskalne godine, od 200.000,00 €, sukladno pravilima Uredbe Komisije (EU) br. 1407/2013 оd 18. prosinca 2013. godine o primjeni članaka 107. i 108. Ugovora o funkcioniranju Europske unije na *de minimis* potpore (Službeni list Europske unije L 352 od 24. prosinca 2013. godine), (u daljnjem tekstu: Korisnici).

O dodijeljenoj potpori male vrijednosti, izvješćuje se Ministarstvo financija Republike Hrvatske.

**Članak 5.**

 U slučaju da jedna osoba sudjeluje izravno ili neizravno u upravi, nadzoru ili kapitalu druge osobe, ili iste osobe sudjeluju izravno ili neizravno u upravi, nadzoru ili kapitalu društva tzv. Povezane osobe (sukladno čl. 13. st. 2. Zakona o porezu na dobit) isti mogu podnijeti samo jednu prijavu, odnosno ostvariti samo jednu potporu.

**Članak 6.**

 Neće se uzeti u razmatranje prijave:

* koje su nepravodobne i nekompletne
* koje ne ispunjavaju uvjete iz Javnog poziva
* koje nisu podnesene na propisani način
* podnositelja koji nemaju sjedište, odnosno prebivalište ili se ulaganje ne provodi na području Grada Varaždina
* fizičke ili pravne osobe koje obavljaju djelatnosti slobodnih zanimanja (npr. samostalna djelatnost zdravstvenih djelatnika, odvjetnika, javnih bilježnika, tumača, prevoditelja i sl.)
* udruga
* podnositelji koji imaju kockarnice, bave se kladioničarskim i sličnim djelatnostima
* podnositelja nad kojim je otvoren predstečajni, stečajni postupak ili postupak likvidacije
* podnositelja koji imaju blokirani poslovni račun
* podnositelji koji imaju nepodmireni dug prema Gradu Varaždinu po bilo kojoj osnovi
* podnositelji koji nemaju ni jednu (samo)zaposlenu osobu
* podnositelji koji imaju nepodmireni dug prema Državnom proračunu
* podnositelji koji su ostvarili potpore iz programa Poduzetnički fond Grada Varaždina u protekle tri godine
* podnositelji za koje se tijekom analize utvrdi da su naveli netočne/krive podatke
* ako je podnositelju izrečena pravomoćna osuđujuća presuda za jedno ili više sljedećih kaznenih djela: kaznena djela protiv gospodarstva opisana u Glavi XXIV. Kaznenog zakona Republike Hrvatske („Narodne novine“, broj 125/11, 144/12, 56/15, 61/15, 101/17, 118/18 i 126/19).
* prijave u kojima nije dokumentiran trošak za aktivnosti iz članka 3. ovog Pravilnika za minimalni trošak od 5.000,00 kn (bez PDV-a)
* nejasne prijave koje prijavitelj, na poziv Povjerenstva, nije dodatno pojasnio.

Popis podnositelja čiji će zahtjevi biti odbijeni bit će objavljen na službenim web stranicama Grada Varaždina.

Podnositelji čija će prijava biti odbijena nemaju pravo na žalbu.

# OSNIVANJE I RAD POVJERENSTVA

**Članak 7.**

 Provođenje postupka dodjele potpora provodit će Povjerenstvo koje imenuje gradonačelnik Grada Varaždina.

 Povjerenstvo se sastoji od predsjednika i četiri člana.

**Članak 8.**

 Povjerenstvo na osnovi analize podnesenih zahtjeva vrši bodovanje i predlaže gradonačelniku donošenje Zaključka o dodjeli potpora korisnicima koji su ispunili uvjete iz Javnog poziva.

# JAVNI POZIV

**Članak 9.**

Javni poziv za mjeru poticaja „Poduzetnički fond Grada Varaždina 2021.“ objavit će se na službenim internetskim stranicama Grada Varaždina [www.varazdin.hr](http://www.varazdin.hr) o čemu će biti objavljena Obavijest u tjednom tisku.

U Javnom pozivu objavljuju se uvjeti i kriteriji za dodjelu financijskih potpora te popis dokumentacije koja je potrebna za podnošenje prijave.

# DOKUMENTACIJA, BODOVANJE I DODJELA POTPORA

**Članak 10.**

 Prijava za potporu podnosi se putem online obrasca koji će biti objavljen na službenim internetskim stranicama Grada Varaždina [www.varazdin.hr](http://www.varazdin.hr) u koji je potrebno učitati slijedeću skeniranu dokumentaciju:

1. važeće rješenje o upisu u sudski registar (za trgovačka društva), odnosno važeća obrtnica ili izvadak iz obrtnog registra (za obrte)
2. potvrda nadležne Porezne uprave o nepostojanju duga prema Državnom proračunu, ne starija od 30 dana od dana podnošenja prijave
3. izjava o potporama male vrijednosti (ispunjena i potpisana), koju trebaju ispuniti svi podnositelji prijave bez obzira na to da li su ostvarili ili nisu ostvarili potpore u tekućoj i prethodne dvije godine (***Obrazac I*** se objavljuje na službenim internetskim stranicama Grada Varaždina).
4. preslike računa za aktivnost(i) za koju prijavitelj traži potporu
5. popunjeni i kod javnog bilježnika ovjereni obrazac Izjave (***Obrazac II***), kojom podnositelj zahtjeva pod materijalnom i kaznenom odgovornošću daje slijedeće podatke:
	1. broj godina obavljanja osnovne djelatnosti
	2. broj zaposlenih na dan 1. rujna 2021. godine
	3. o kretanju broja zaposlenih u prethodne tri godine
	4. da li je gospodarski subjekt u kategoriji „početnik“
	5. da se potpora traži za tradicijsku i/ili umjetničku djelatnost
	6. pozitivnom poslovanju u prethodnoj fiskalnoj godini
	7. da li odgovorna(e) osoba(e) sudjeluje izravno ili neizravno u upravi, nadzoru ili kapitalu druge osobe, ili iste osobe sudjeluju izravno ili neizravno u upravi, nadzoru ili kapitalu društva tzv. *Povezane osobe*
	8. da se protiv trgovačkog društva i obrta, odnosno osobe ovlaštene za zastupanje trgovačkog društva, odnosno obrta ne vodi kazneni postupak i da nije pravomoćno osuđena za kaznena djela protiv gospodarstva opisana u Glavi XXIV. Kaznenog zakona Republike Hrvatske („Narodne novine“ broj 125/11, 144/12, 56/15, 61/15, 101/17 i 118/18)

U slučaju nejasnoće zahtjeva za dobivanje potpore, Povjerenstvo može pozvati prijavitelja da pojasni prijavu.

**Članak 11.**

Ocjenjivanje prijava će se provoditi temeljem slijedećih kriterija:

|  |  |  |
| --- | --- | --- |
| **Redni broj** | **KRITERIJ** | **BROJ BODOVA** |
| **1.** | **Broj godina obavljanja osnovne djelatnosti** |  |
|   | ˂ 5 godina | 5 |
|   | ≥ 5 godina | 10 |
| **2.** | **Broj zaposlenih na dan 1. rujna 2021. godine** |  |
|  | 1≤ 5 | 5 |
|  | 6 – 10  | 10 |
|  | > 10 | 15 |
| **3.** | **Porast broja zaposlenih u prethodne tri godine**  |  |
|  | Broj zaposlenih se smanjivao | 0 |
|   | Broj zaposlenih je ostao isti | 5 |
|  | Broj zaposlenih se povećao od 1 – 3  | 10 |
|  | Broj zaposlenih se povećao ≥ 4 | 15 |
| **5.** | **Pozitivno poslovanje u prethodnoj fiskalnoj godini** |  |
|   | DA | 10 |
|   | NE | 0 |
| **6.** | **Ostvarena potpora kroz Poduzetnički fond Grada do sada** |  |
|  | DA | 0 |
|  | NE | 10 |

**Članak 12.**

 Podnositelj prijave može ostvariti maksimalno 60 bodova po prijavljenom projektu.

 Visina dodijeljenih sredstava određuje se prema ostvarenom broju bodova pojedinog prijavitelja, a ovisno o ukupnom broju valjanih prijava i raspoloživim proračunskim sredstvima, pri čemu iznos potpore ne može biti niži od 5.000,00 kuna niti viši od 10.000,00 kuna.

**Članak 13.**

Na temelju Zaključka iz članka 8. ovog Pravilnika, Grad Varaždin će isplatiti poticaje na račun korisnika.

# ZAVRŠNE ODREDBE

**Članak 14.**

 Svi online obrasci navedeni u ovom Pravilniku sastavni su dio ovog Pravilnika i bit će objavljeni na službenim internetskim stranicama Grada Varaždina.

**Članak 15.**

 Stručne i administrativno – tehničke poslove za ovu mjeru poticaja obavlja Upravni odjel za gospodarske djelatnosti Grada Varaždina i Upravni odjel za poslove gradonačelnika i Gradskog vijeća Grada Varaždina

**Članak 16.**

 Ovaj Pravilnik stupa na snagu danom donošenja.

GRADONAČELNIK

**dr. sc. Neven Bosilj**